DEĊIŻJONI TAL-KUMMISSJONI
tat-18 ta’ Diċembru 2008
dwar kontribuzzjoni finanzjarja Komunitarja għall-2008 rigward l-ispejjeż mġarrba mill-Greċja, Spanja u l-Italja għax-xiri u l-immodernizzar tal-bastimenti u l-inġenji tal-ajru użati għall-ispezzjoni u s-sorveljanza tal-attivitajiet tas-sajd
(notifikata taħt id-dokument numru C(2008) 8431)
(it-testi bl-Ispanjol, bil-Grieg u bit-Taljan biss huma awtentiċi)
(2009/7/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 861/2006 tat-22 ta’ Mejju 2006 li jistabbilixxi miżuri finanzjarji Komunitarji għall-implimentazzjoni tal-Politika Komuni tas-Sajd u fil-qasam tal-Liġi tal-Baħar (1), u b’mod partikolari l-Artikolu 21 tiegħu,
Billi:
(1)
L-Istati Membri ppreżentaw lill-Kummissjoni l-programm annwali ta’ kontroll tas-sajd tagħhom għall-2008 flimkien mal-applikazzjonijiet għall-kontribuzzjoni finanzjarja Komunitarja rigward l-ispejjeż li se jiġġarbu fit-twettiq tal-proġetti fi ħdan it-tali programm.
(2)
L-applikazzjonijiet li jikkonċernaw il-miżuri fil-qasam ta’ kontroll u infurzar elenkati fl-Artikolu 8(a) tar-Regolament (KE) Nru 861/2006 jistgħu jikkwalifikaw għall-finanzjament Komunitarju.
(3)
L-applikazzjonijiet għall-finanzjament Komunitarju jridu jkunu konformi mar-regoli stabbiliti fir-Regolament tal-Kummissjoni (KE) Nru 391/2007 tal-11 ta’ April 2007 li jistipula regoli dettaljati għall-implimentazzjoni tar-Regolament tal-Kunsill (KE) Nru 861/2006 f’dak li jirrigwarda l-ispiża mġarrba mill-Istati Membri fl-implimentazzjoni tas-sistemi ta’ monitoraġġ u kontroll applikabbli għall-Politika Komuni tas-Sajd (2). [Titlu mhux uffiċjali]
(4)
Huwa xieraq li jiġu ffissati l-ammonti massimi u r-rata tal-kontribuzzjoni finanzjarja Komunitarja fil-limiti stabbiliti bl-Artikolu 15 tar-Regolament (KE) Nru 861/2006 u li jiġu stabbiliti l-kundizzjonijiet li bihom tista’ tingħata kontribuzzjoni bħal din.
(5)
Huwa xieraq li tiġi ffissata data ta’ skadenza għat-talbiet ta’ rimborż mill-Istati Membri lill-Kummissjoni sabiex jitħaffef il-proċess tal-għeluq ta’ impenji pendenti.
(6)
Id-data ta’ skadenza għall-ħlasijiet li fir-rigward tagħhom qed jintalab rimborż għandha tikkunsidra r-regoli spjegati fir-Regolament tal-Kummissjoni (KE) Nru 391/2007 kif ukoll it-tul ta’ żmien medju tal-proġetti ffinanzjati.
(7)
Deċiżjoni tal-Kummissjoni 2008/860/KE (3) dwar kontribuzzjoni finanzjarja Komunitarja għall-programmi ta’ kontroll, ta’ spezzjoni u ta’ sorveljanza tas-sajd tal-Istati Membri għall-2008 ġiet adottata fid-29 ta’ Ottubru 2008. Dik id-Deċiżjoni madankollu ma kinitx tinkludi l-proġetti ‘l fuq minn miljun ewro relatati għall-ispejjeż imġarrba mill-Greċja, Spanja u l-Italja għax-xiri u l-immodernizzar tal-bastimenti u l-inġenji tal-ajru tal-għassa użati għall-ispezzjoni u s-sorveljanza tal-attivitajiet tas-sajd. B’hekk huwa xieraq li jiġu ffissati l-ammonti massimi u r-rata tal-kontribuzzjoni finanzjarja Komunitarja u li jiġu stabbiliti l-kundizzjonijiet li bihom tista’ tingħata kontribuzzjoni għal proġetti tali.
(8)
Mill-applikazzjonijiet sottomessi minn Spanja, żewġ proġetti finalment ġew posposti minn dak l-Istat Membru.
(9)
Żewġ applikazzjonijiet mill-Italja għandhom jiġu kkunsidrati mhux eliġibbli skont ir-regoli tal-akkwist pubbliku.
(10)
Il-miżuri pprovduti f’din id-Deċiżjoni huma skont l-opinjoni tal-Kumitat għas-Sajd u l-Akkwakultura,
ADOTTAT DIN ID-DEĊIŻJONI:
Artikolu 1
Is-suġġett
Din id-Deċiżjoni tistabbilixxi l-ammont massimu tal-kontribuzzjoni finanzjarja Komunitarju għall-2008, ir-rata tal-kontribuzzjoni finanzjarja Komunitarja u l-kundizzjonijiet li bihom tista’ tingħata kontribuzzjoni għall-ispiża mġarrba mill-Greċja, Spanja u l-Italja fil-qafas ta’ proġetti ‘l fuq minn miljun ewro għax-xiri u l-immodernizzar tal-bastimenti u l-inġenji tal-ajru tal-għassa użati għall-ispezzjoni u s-sorveljanza tal-attivitajiet tas-sajd.
Artikolu 2
Ir-rata ta’ kontribuzzjoni
1. L-ispiża relatata max-xiri u l-modernizzazzjoni tal-bastimenti u l-inġenji tal-ajru użati għall-ispezzjoni u s-sorveljanza tal-attivitajiet tas-sajd għandha tikkwalifika, fi ħdan il-limiti stabbiliti fl-Anness, għal kontribuzzjoni finanzjarja ta’ 50 % tal-ispiża eliġibbli mġarrba mill-Istati Membri.
2. Il-kontribuzzjoni finanzjarja speċifikata għal kull Stat Membru fl-Anness hi kkalkulata abbażi tal-użu tal-bastimenti u l-inġenji tal-ajru għall-ispezzjoni u s-sorveljanza kkonċernati bħala persentaġġ tal-attività annwali totali tagħhom, kif iddikjarata mill-Istati Membri.
Artikolu 3
Għeluq tal-impenji pendenti
1. L-Istati Membru għandhom jiżguraw li l-pagamenti kollha li għalihom qed jintalab rimborż jitħallsu mill-Istat Membru kkonċernat sat-30 ta’ Ġunju 2016. Il-pagamenti mħallsa mill-Istat Membru wara din id-data ta’ skadenza mhux se jkunu eliġibbli għar-rimborż.
2. L-approprjazzjonijiet tal-baġit relatati mal-kontribuzzjoni finanzjarja Komunitarja għall-proġetti tali għandhom jiġu diżimpenjati sa mhux aktar tard mill-31 ta’ Diċembru 2017.
Artikolu 4
Din id-Deċiżjoni hija indirizzata lir-Repubblika Ellenika, lir-Renju ta’ Spanja u lir-Repubblika Taljana.
Magħmula fi Brussell, 18 ta’ Diċembru 2008.